เครดิตบูโรล้มขึ้นบัญชีดำค่าน้ำ-ไฟ
เครดิตบูโรพับโครงการขึ้นบัญชีดำค้างค่าน้ำ ค่าไฟ ค่าโทรศัพท์
6 พ.ค. 2555

เครดิตบูโรพับโครงการขึ้นบัญชีดำค้างค่าน้ำ ค่าไฟ ค่าโทรศัพท์
นายสุรพล โอภาสเสถียร ผู้จัดการใหญ่ บริษัท ข้อมูลเครดิตแห่งชาติ (เครดิตบูโร) เปิดเผยว่า ขณะนี้เครดิตบูโรได้ยกเลิกนโยบายที่จะผลักดันกฎหมายการจัดเก็บข้อมูลประวัติการชำระเงินค่าระบบสาธารณูปโภค เช่น ค่าน้ำ ค่าไฟ และค่าโทรศัพท์ ไว้ในระบบเครดิตบูโร เนื่องจากไม่มีความจำเป็น 




นอกจากนี้ ระบบสาธารณูปโภคเป็นระบบของรัฐบาล มีหน้าที่จะต้องจัดการและให้บริการประชาชน ซึ่งมีระบบการควบคุมการค้างชำระหนี้ที่ดี และมีกระบวนการวิธีการลงโทษในตัวที่ดีแล้ว เพราะหากผู้บริโภคมีการค้างชำระก็จะต้องถูกตัดน้ำตัดไฟ 
“ที่ผ่านมาประชาชนยังไม่มีความเข้าใจและเห็นประโยชน์การจัดเก็บข้อมูลประวัติการชำระเงินค่าระบบสาธารณูปโภค และมีความกลัวว่าหากค้างชำระค่าน้ำค่าไฟแล้วจะไม่สามารถขอสินเชื่อได้ ดังนั้นคณะกรรมการเครดิตบูโรจึงได้ยกเลิกนโยบายนี้ จนกว่าประชาชนส่วนใหญ่จะเข้าใจและเห็นประโยชน์” นายสุรพล กล่าว
นายสุรพล กล่าวว่า ในขณะนี้เครดิตบูโรมีนโยบายที่จะขยายฐานสมาชิกที่จะเข้ามาส่งข้อมูลประวัติการเงินการขอสินเชื่อ โดยที่จะเชิญชวนสหกรณ์ออมทรัพย์ บริษัทหลักทรัพย์ที่ทำธุรกิจด้านซื้อขายตราสารอนุพันธ์ (ฟิวเจอร์ส) และบรรษัทตลาดรองสินเชื่อที่อยู่อาศัย (บตท.) มาเป็นสมาชิก
ล่าสุด กรมส่งเสริมสหกรณ์มีความสนใจที่จะให้สหกรณ์ออมทรัพย์เข้ามาเป็นสมาชิกเครดิตบูโร เพื่อให้มีการตรวจสอบประวัติทางการเงินของผู้กู้ เพื่อป้องกันปัญหาหนี้เสีย
ปัจจุบันเครดิตบูโรมีสมาชิก 78 ราย มีจำนวนบัญชีสินเชื่อประมาณ 66 ล้านบัญชี